text: Viceborgmester var få stemmer fra at miste sin plads
  22 november 2017 kl. 20.00
  Fintælling tæller. Det var tæt løb i Varde. Viceborgmester Peder Foldager var få stemmer fra at miste sin plads.  
  Peder Foldager står og tripper udenfor lokalet, hvor stemmerne bliver gennemgået. Igen. Hvem fra Venstre skal have det 25. og sidste sæde i byrådet? 
  - Man kan jo blive helt tosset af at vente på resultatet af fintællingen, siger Peder Foldager fra Venstre i Varde. 
  Indtil klokken 14.30 var viceborgmester Peder Foldager Hansen lige akkurat inde i byrådet. Med 338 personlige stemmer. Bare én stemme foran partikollegaen fra Billum, Walther Bech Sørensen, som dog ved fintællingen i eftermiddag fik en stemme underkendt og dermed kom to stemmer efter Peder Foldager Hansen. 
  - Men det er godt nok tæt, pruster Foldager til TV SYD. 
  Venstre i Varde tabte ved valget tre af de 15 sæder i byrådet.
  